بدا نقاش زوين اليوم على حصيلة 20 سنة من حكم الملك محمد السادس، كاينا آراء مختلفة، كاين لي كيشوف بلي كاين تطور ايجابي مؤسساتيا وسياسيا وتنمويا، وكاين لي كيقول العكس بسبب ما يسمونه بـ”استمرار التراجعات الحقوقية والالتفاف على دستور 2011′′، فهاد النقاش كاين لي طرح مسألة غاية في الأهمية تتعلق بالتواصل بين القصر والصحافة المغربية ماشي الاجنبية، الأخيرة كانت دائما تحظى بفرص التواصل والالتقاء بمسؤولين كبار، آخرها الحوار لي دارو جوج مستشارين للملك قبل ذكرى عيد العرش. صحيح أن الملك الحسن الثاني كان يحب لقاء ومواجهة الصحافيين، في حين أن الملك محمد السادس لم يسبق ل أن عقد أي ندوة صحافية بينما يفضل آخذ السلفيات مع أشخاص غير معروفين، وهادي طريقة حديثة عطات صورة ايجابية على الملك المواطن، لكن اليوم الصحافة المغربية محتاجة لجرعة محتاجة طلع النيفو. السؤال لي كيطرح ديما فهادشي ديال العلاقة بين الاعلام والمؤسسة الملكية، هي أنه علاش كيمشيو ناس فالقصر عند الصحافة الأجنبية باش يخاطبو الشعب المغربي، في حين كاينين صحف ومجلات وجرائد واعلام مرئي رسمي وغير رسمي مغربي، مكاتعطاش لو الفرصة. هنا فعلا كان مصطفى العلوي، قيدوم الصحافيين المغاربة على حق، ملي قال في حوار مع “أخبار اليوم”، :” على الملك أن يقابل الصحافيين المغاربة”. الملك سبقلو تلاقا مع رئيس تحرير جون أفريك، ف دولة افريقية، وفق مصادر “كود”، يمكن يكون اللقاء بالصدفة، هادشي كيعكس بأنه السياسة التواصلية ديال المكلفين بالتواصل فالقصر ناقصا بزاف. اذا كنا كناديو بتمغرابيت فأولى أننا نعطيو الحوارات للصحافة المغربية، وهادشي وقع واحد المرة ف عهد حكومة عباس الفاسي، أثناء تعيين الوزراء، فاش خرج عمر عزيمان بتصريحات ليومية الأحداث المغربية، هادي حاجة زوينة ويفتخر بها الاعلام المغربي. هادشي بلا منهضرو على الطريقة باش سربو خبر على الطلاق بين الملك ولالى سلمى، المغاربة معارفين مع كثرة الاشاعات شكون يصدقو، حتا خرج الخبر ف مجلة فرنسية. 
20 سنة من الحكم.. علاش الملك محمد السادس مكيديرش مقابلات مع الصحافة المغربية